text: Sociale udgifter i Horsens løbet løbsk
  23 februar 2010 kl. 13.19
  De sociale udgifter er løbet løbsk i løbet af 2009, og Horsens Kommune har ikke haft en tilstrækkelig stram økonomi-styring.
  Der er tale om en overskridelse af budgettet på ca. 120 mill. kr, fortrinsvis på det sociale område, skriver Horsens Folkeblad.
  Det viser det foreløbige regnskab for 2009, og som skal behandles på økonomiudvalgsmødet i aften.
  I teksten til dagsordenen kan man læse, at regnskabet "afslører væsentlige og uforudsete problemer i økonomistyringen".
  Trods tillægsbevillinger er der overskridelser på det specialiserede socialområde, på ældreområdet og dagplejeområdet.
  
  Situationen er alvorlig
  Viceborgmester Hans Bang-Hansen (V) ser med alvor på situationen.
  - Det gør ikke den økonomiske situation lettere. Tværtimod, siger han til Horsens Folkeblad.
  Han bemærker, at overskridelserne hovedsagelig har været på voksenservice-området, hvor man normalt har haft en god budgetstyring.
  